Fríða Dís fagnar útgáfu fyrstu sólóplötu sinnar með tónleikum í Berginu Hljómahöll laugardaginn 15. febrúar 2020 . Fyrsta plata Fríðu Dísar , Myndaalbúm , er væntanleg þann 1. febrúar . Á plötunni er að finna 8 frumsamin lög með textum á íslensku og frönsku . Í hverju lagi vinnur hún úr ákveðinni minningu sem raðast saman líkt og ljósmyndir í albúmi . Rödd Fríðu fær að njóta sín í dreymandi hljóðheimi sem er drifinn áfram af hráum en þéttum bassaleik hennar sem á augljósar rætur í fyrstu áratugum rokksins . Með Fríðu koma meðal annars fram Smári Guðmundsson á gítar , Stefán Örn Gunnlaugsson á píanó og syntha , Kristinn Snær Agnarsson á trommur , Óskar Guðjónsson á saxófón , Matthías Stefánsson á fiðlu og gítar og Óskar Þór Arngrímsson sér um áslátt . Platan verður flutt í heild sinni og skyggnst verður á bakvið lögin og töfrana sem áttu sér stað í upptökuferlinu .